Коктейли от пестициди в ябълките, продавани в супермаркетите, доказват тестове на „Грийнпийс”
Хамбург/Амстердам, 21 октомври 2015 г. – Нито една от пробите на биологични ябълки, които тествахме, не съдържа пестициди. В същото време, 83% от пробите на тестваните конвенционално произведени ябълки са замърсени с остатъци от пестициди. 60% от тях съдържат два или повече коктейла от пестициди. Това е резултатът от тестове на ябълки, направени в супермаркети в 11 европейски държави, включително България. Тестовете са публикувани от „Грийнпийс“ днес [1]. Половината от намерените пестициди са токсични за водни организми, като водни бълхи и риби, или за пчелите и други полезни насекоми. Много от пестицидите имат свойства да се натрупват в организма или могат да въздействат върху репродукцията [2], което означава, че опасенията за човешкото здраве не могат да бъдат напълно изключени. „Грийнпийс“ призовава супермаркетите постепенно да премахнат пестицидите от плодовете и зеленчуците, както и да подпомагат земеделските производители да преминат към екологични практики.
Кристиане Хъксдорф, координатор на кампанията за екологично земеделие на „Грийнпийс”-Германия, коментира:
„Химичните пестициди се намират по цялата верига – от полето до чиниите ни. Въпреки, че нито един от остатъците не надвишава „безопасните граници“ (т.нар. максимално допустимите граници на остатъчни вещества), разнообразието от химикали, което намерихме демонстрира, че пестициди се прилагат рутинно в конвенционалното производство на ябълки. Вземайки предвид липсата на научни знания по отношение на възможните въздействия на коктейлите от пестициди, резултатите ни дават причина за сериозни притеснения. Пестицидите имат опасно въздействие върху нашата околна среда. Недопустимо е, че фермерите и техните семейства трябва да бъдат обременени с токсичността на неработещата система на индустриалното земеделие.“
„Грийнпийс“ направи тестове на 126 проби от ябълки, от които 109 произведени по конвенционален начин, а останалите – биологични. Ябълките са закупени от 23 вериги магазини [3] и тествани от независима лаборатория за широка гама от остатъци от пестициди. Намерени са общо 39 различни пестицидни остатъци, като само в 17% от пробите от конвенционално-произведени ябълки няма остатъци. Някои от пестицидите могат да бъдат счетени за силно неразпадащи се и с висок потенциал за биоакумулиране. Това означава, че щом бъдат освободени в околната среда, те почти не се разграждат и стават част от хранителната верига, с широкоразпространени вреди за цялата екосистема. Ябълките са закупени в Австрия, Белгия, България, Франция, Германия, Италия, Холандия, Полша, Словакия, Испания и Швейцария, с произход от съответното местно производство. Резултатите потвърждават тестове на „Грийнпийс“ малко по-рано тази година, които откриха коктейли от пестициди в почвите и водите на ябълкови градини из цяла Европа. [4]
„Потребителите не желаят да бъдат въвлечени без знанието им в увреждането на нашите екосистеми. Налице е спешната необходимост супермаркети да прекъснат този токсичен кръговрат. Те трябва да насърчават намаляването на употребата на пестициди в конвенционалното производство на ябълки като започнат с премахването на най-опасните от тях. Супермаркетите могат и да предлагат по-голямо разнообразие от екологично-отглеждани ябълки и да подпомагат земеделските производители, за да могат те да прилагат екологични земеделски практики“, казва Хъксдорф.
Онлайн платформата на „Грийнпийс“ www.obichamhranatasi.org демонстрира подкрепата на вече повече от 15 хиляди души, които вече са се присъединили към движението за екологично земеделие.
[1] Huxdorff, C.; Johnston, P.; Santillo, D. (2015) „Рутинната употреба на пестициди в производството на ябълки в ЕС“, Greenpeace Germany e.V
[2] Хлорпирифос, Хлорталонил, Фосмет и Тиофанат-метил
[3] Aldi, Auchan, Billa, Carrefour, Casino, Colruyt, Delhaize, Edeka, Hofer, Intermarché, Leclerc, Lidl, Metro, Migros, Rewe, Penny, Spar, Super U
[4] Neumeister, L.; Reuter, W.; Zimmermann, D. (2015) „Пристрастеността на Европа към пестицидите: Как индустриалното земеделие вреди на нашата околната среда“, Greenpeace International Science Unit & Greenpeace Netherlands.
Cotter, J; Reuter, W. (2015) „Горчивият привкус на производството на ябълки в Европа. Анализ на пестициди в европейски ябълкови овощни градини“,Greenpeace International Science Unit & Greenpeace Netherlands
Johnston, P.; Santillo, D.; van Bekkem, H.; van der Sterren, M. (2015) „Как екологичните решения могат да процъфтят. Екологично управление на вредителите и алтернативен контрол за най-важните болести и вредители по ябълките“
Резултатите от изследването можете да намерите тук: http://www.greenpeace.org/bulgaria/bg/campaigns/agriculture/problemi/rutinnata-upotreba-na-pestitsidi-v-proizvodstvoto-na-yabalki-v-es/
Съобщението е изпратено до медиите от офиса на „Грийнпийс"- България